กระทรวงสาธารณสุข มีระบบติดตามอาการไม่พึงประสงค์หลังได้รับวัคซีนโควิด -19 สายด่วน 1669 ได้ทันที
นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า หลังกระทรวงสาธารณสุขเดินหน้าให้บริการฉีดวัคซีนโควิด-19 แก่ประชากรกลุ่มเสี่ยงในพื้นที่เป้าหมาย  13 จังหวัด เริ่มตั้งแต่วันที่ 28 กุมภาพันธ์ 2564 โดยข้อมูลจนวันที่ 3 มีนาคม 2564 ภาพรวมมีผู้ได้รับวัคซีนแล้ว 13,464 คน จำนวนนี้เกิดอาการไม่พึงประสงค์ หลังฉีดวัคซีน  119 คน ส่วนมากมีอาการข้างเคียงเพียงเล็กน้อย อาทิ อักเสบบริเวณที่ฉีด มีไข้ หนาวสั่น เหนื่อยปวดเมื่อยเนื้อตัว คลื่นไส้ แน่นหน้าอก ซึ่งอาการเหล่านี้จะหายได้ภายใน 1-2 วัน ส่วนอาการข้างเคียงรุนแรงหรืออาการแพ้รุนแรง อาทิ มีไข้สูง ผื่นขึ้นทั้งตัว ปวดศีรษะรุนแรงหายใจลำบาก อาการชัก เกิดน้อยและมีโอกาสเกิดได้น้อยกว่า 1 ในล้านโดส อย่างไรก็ตาม เนื่องจากวัคซีนโควิด-19 เป็นวัคซีนใหม่ กระทรวงสาธารณสุขให้ความสำคัญกับการติดตามอาการไม่พึงประสงค์ โดยได้วางระบบติดตามไว้แล้ว ซึ่งปกติอาการไม่พึงประสงค์หลังได้รับวัคซีนมักเกิดขึ้นภายใน 15 นาที กระทรวงสาธารณสุขจึงกำหนดว่าการฉีดต้องทำในโรงพยาบาลเท่านั้นและการสังเกตอาการหลังฉีด 30 นาที ก็บรรจุไว้ใน 8 ขั้นตอนหลักการฉีดวัคซีนโควิด  เมื่อแน่ใจว่าไม่มีอาการใดๆ ก่อนอนุญาตให้กลับบ้าน ต้องให้คำแนะนำและช่องทางติดต่อเพื่อติดตามอาการต่อในวันที่ 1, 7 และ 30 หลังฉีดผ่านทาง Line “หมอพร้อม” หรือให้มีเจ้าหน้าที่โรงพยาบาล หรือ อสม. ช่วยติดตามอาการ หรือหากประชาชนที่ได้รับวัคซีนมีอาการสงสัยไม่แน่ใจเกี่ยววัคซีน โทรสอบถามโรงพยาบาล หรือโทรสายด่วน 1669 ได้ทันที